Vuokrasopimuksiin piilotetaan nykyään tiukkoja korotusehtoja matalan inflaatiovauhdin takia.

Esimerkiksi kuluttajahintaindeksin lisäksi vuokraa saatetaan korottaa kolmella tai jopa viidellä prosentilla. Ilmiön takia vanhojen vuokrasuhteiden asuntojen vuokrat nousevat selvästi inflaatiota nopeammin, vaikka samalla uusissa vuokrasuhteissa vuokrat laskevat. Asiasta kertoo vuokravälitys- ja asuntosijoituspalveluyritys Vuokraturva.

Vuokraturvan hallituksen puheenjohtaja Timo Metsola pitää huolestuttavana, että korotusehdot on usein kirjoitettu pienellä printillä sopimuksen kääntöpuolelle. Metsolan mukaan näyttää siltä, että ehdot halutaan usein piilottaa vuokralaiselta tahallisesti.

– Sopimuksissa voi olla myös tiukkoja ehtoja, mutta molempien osapuolten on ymmärrettävä, mitä he sopivat. Tärkeintä on, että ketään ei vedätetä, Metsola sanoo.

Korotusperuste ei tule laista, joten vuokralainen ja vuokranantaja voivat aina sopia korotuksesta keskenään.

Uudenlaisten vuokrankorotusehtojen takia vanhojen sopimusten vuokrataso on noussut monissa tapauksissa yli asunnon markkinahinnan. Tiukkoja korotusehtoja harrastavat etenkin isot yritykset.

Aiemmin vuokra-asuntojen hinnat sidottiin pääasiassa kuluttajahintaindeksiin ja vanhojen vuokrasopimusten vuokrat nousivat suunnilleen inflaation tahtiin.

Vuokrat nousseet keskimäärin kolmella prosentilla

Heikko taloustilanne heijastuu puolestaan nyt solmittavien vuokrasopimusten vuokriin. Vuokraturvan mukaan ne kääntyivät viime syksynä laskuun.

– Yksiöitä lukuun ottamatta vuokrapyynnöt ovat lähes järjestään maltillisempia kuin muutamia vuosia sitten, Vuokraturvasta kerrotaan.

Vuokrien lasku uusissa vuokrasopimuksissa johtuu myös siitä, että kysyntä ja tarjonta ovat paremmin tasapainossa kuin 3–5 vuotta sitten, Vuokraturvasta kerrotaan. Vapaarahoitteisista vuokra-asunnoista on jopa hienoista ylitarjontaa.

Vuokra-asuntosopimuksista enemmistö on solmittu ennen vuotta 2015, joten vanhojen vuokrasopimusten vuokrien kehitys dominoi tuoreita vuokratilastoja.

Tilastokeskus julkaisi maanantaina viime vuoden tilaston, jonka mukaan vuokrat ovat nousseet keskimäärin kolmella prosentilla viime vuonna.